LAOAG CITY – Inadmitir ti maysa nga OFW idiay Libya nga adu a Pinoy nangruna dagiti adda idiay Tripoli ti kayatnan ti agawid ditoy Pilipinas iti kabiitan a panawen gapu ti agtultuloy a riribuk iti nasao a pagilian.
Segun kenni Mael Garin, taga Baguio City ngem dati a technician iti maysa nga American company idiay Tripoli, saan da a rumrumuar iti pagnanaedan da a safehouse wenno flat ti amo da gapu ta inaldaw nga agririnnupak dagiti aglalaban a militias ken agipabpabettak da pay ti bomba.
Kuna na a rumuar da laeng no mapan da gumatang ti suplay ti kanen da ken sabsabali pay a kasapulan da iti inaldaw ngem naiget ti panagan-annad da.
Inbatad na nga agan-anus da pay laeng gapu ta iyur-uray da ti gratuity pay nga ited ti amo da.
Inlawlawag ni Garin, dagiti kangrunaan a maipaayan ti gratuity pay ket dagiti empleado nga addan nasurok a sangapulo a tawen a nagtrabaho iti nasao a lugar.
Kuna ni Garin, dakkel met ti maawat da a gratuity pay ken dakkel a tulong para ti baliw nga ibabangon da nga agbiag apaman a makasubli da ditoy pagilian.
Inbatad pay ni Garin nga saan laeng nga isuna ti adda iti agdama idiay Libya no di ket ti anak na nga electrical engineer nga nagtrabaho iti maysa nga Spanish Company ngem nagserra ken ti asawa na a maysa a nurse iti Ministry of Health ti Libya.
Segun pay kenni Garin, iti agdama ket sumurok kumurang da a 300 nga OFWs nga agnanaed iti safehouse ti amo da idiay Tripoli.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn